สังคมข่าวหุ้น
**ศึกการค้าสหรัฐฯ-จีนครั้งใหม่ใกล้ปะทุ
6 ธ.ค. 2561

เกียรติก้อง ว่องไวยากร
**ศึกการค้าสหรัฐฯ-จีนครั้งใหม่ใกล้ปะทุ
**ตลาดหุ้นทั่วโลกผวาหลังแคนาดาจับกุมตัวนางเหม็ง ว่านโจว ประธานเจ้าหน้าที่ฝ่ายการเงินของบริษัท หัวเว่ย เทคโนโลยี ตามคำขอของกระทรวงยุติธรรมสหรัฐฯ นักวิเคราะห์มองกันว่ารัฐบาลจีนอาจจะตอบโต้สหรัฐฯ สงครามการค้าที่ทรัมป์คุยกับจีน ว่าพักรบ 90 วัน อาจมีการปะทุขึ้นใหม่เร็ว ๆ นี้ และอาจลามไปถึงการตอบโต้อย่างรุนแรงจากจีน บวกกับสัญญาณการถดถอยของเศรษฐกิจสหรัฐฯ ส่งผลให้นักลงทุนทิ้งหุ้นไปหาสินทรัพย์ที่ปลอดภัย ในช่วงตลาดหุ้นอึมครึม แนวรับ 1,640 จุด
**มาแล้วเศรษฐีหุ้นไทย แสดงความยินดีกับ “เสี่ยกลาง” สารัชถ์ รัตนาวะดี กรรมการและประธานเจ้าหน้าที่บริหาร บมจ.กัลฟ์ เอ็นเนอร์จี ดีเวลลอปเมนท์ หรือ GULF เข้ามาติดทำเนียบเศรษฐีหุ้นไทยเป็นครั้งแรกก็ขึ้นอันดับสองทันที หุ้นที่ถือครองรวมมูลค่าทั้งสิ้น 57,645 ล้านบาท ส่วนหมอเสริฐ กรรมการผู้อำนวยการใหญ่ บมจ.กรุงเทพดุสิตเวชการ หรือ BDMS ยังคงครองแชมป์ต่อเนื่องเป็นปีที่ 6 ด้านเฮียชูชาติ เพ็ชรอำไพ บิ๊กบอส บมจ.เมืองไทย แคปปิตอล หรือ MTC กระโดดขึ้นมาจากอันดับ 8 มาอยู่ที่อันดับ 4 ถือครองหุ้นรวมมูลค่า 35,392.22 ล้านบาท รวยขึ้น 9,664.53 ล้านบาท หรือ 37.56%
**ปีหน้าหุ้นคงคึกคัก หลังจากหลายบริษัทแห่ยื่นไฟลิ่งช่วงปลายปีนี้ ล่าสุด บมจ.เลเท็กซ์ ซิสเทมส์ ยื่นเมื่อวันที่ 4 ธ.ค. 2561 โดยจะเข้าจดทะเบียนในตลาดหลักทรัพย์ เอ็ม เอ ไอ (mai) โดยมีบริษัทหลักทรัพย์ เคจีไอ (ประเทศไทย) เป็นที่ปรึกษาทางการเงิน อีกราย บมจ.แอ๊บโซลูท คลีน เอ็นเนอร์จี้ ยื่นเมื่อวันที่ 30 พ.ย. 2561 เข้าจดทะเบียนในตลาดหลักทรัพย์แห่งประเทศไทย (SET) โดยมี บล.ทรีนีตี้ เป็นที่ปรึกษาทางการเงิน และแอ๊บโซลูท คลีน เอ็นเนอร์จี้ มี บล.โกลเบล็ก เป็นที่ปรึกษาทางการเงิน และจะเข้าจดทะเบียนในตลาดหลักทรัพย์ เอ็ม เอ ไอ (mai) บมจ.อินเด็กซ์ ลิฟวิ่งมอลล์ เข้าจดทะเบียนในตลาดหลักทรัพย์ (SET) โดยมี บล.บัวหลวง เป็นที่ปรึกษาทางการเงิน ภากร ปีตธวัชชัย เอ็มดีตลาดฯ กับ ประพันธ์ เจริญประวัติ เอ็มดีเอ็มเอไอ คาดว่าปีหน้าตลาดจะกลับมาสดใสมากกว่าปีนี้ มีไอพีโอใหม่ ๆ หลายตัวเข้ามาสร้างสีสัน
**ACAP สุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป หรือ ACAP ซุ่มเงียบหายจากหน้าข่าวไป รอลุ้นรายการพิเศษ ขายที่ดินในจังหวัดภูเก็ต ที่หลุดจำนอง จำนวน 40 ไร่ มูลค่ากว่า 300 ล้านบาท อาจมีข่าวดีภายในปีนี้ หรืออย่างช้าต้นปีหน้า และยังเข็น บมจ.โกลบอล เซอร์วิส เซ็นเตอร์ ผู้ดำเนินธุรกิจศูนย์บริการข้อมูล และธุรกิจติดตามและทวงถามหนี้ ซึ่งเป็นบริษัทในเครือของ ACAP เข้าจดทะเบียนในตลาดหลักทรัพย์ เอ็ม เอ ไอ หรือ mai ล่าสุดยื่นไฟลิ่งต่อ ก.ล.ต. โดยมี บริษัท ฟินเน็กซ์ แอ๊ดไวเซอรี่ จำกัด เป็นที่ปรึกษาทางการเงิน และคาดว่าจะสามารถเข้าซื้อขายในตลาดหลักทรัพย์ได้ตามแผนที่วางไว้
**“อมร มีมะโน” บอสใหญ่ AJA บริษัท เอเจ แอดวานซ์ เทคโนโลยี ผลงานดีขึ้นเรื่อย ๆ ฐานะการเงินผ่านจุดต่ำสุดแล้ว ปีหน้าเทิร์นอะราวด์ รับอานิสงส์ธุรกิจใหม่ “รถยนต์ไฟฟ้า” หนุนผลงานสดใส หุ้นที่ใครถือไว้ไม่ต้องกังวล มีเด้งแน่นอน ส่วนน้องแมงเม่าที่ยังไม่มีหุ้นตัวนี้ ก็น่าลุ้นอยู่เหมือนกัน เพราะราคาถือว่าต่ำมาก หากเทิร์นอะราวด์จริง มีได้เห็นเกือบบาท
**หุ้นพลังงานรอประชุมของกลุ่มประเทศผู้ส่งออกน้ำมัน (โอเปก) ที่กรุงเวียนนา ประเทศออสเตรีย คาดการณ์ว่า ที่ประชุมจะลงมติปรับลดกำลังการผลิต 1.0-1.4 ล้านบาร์เรล/วัน แม้ทรัมป์จะเรียกร้องให้เพิ่มกำลังการผลิต งานนี้หุ้นกลุ่ม PTT ของเฮียชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ มีโอกาสฟื้นตัวสูง หากราคาน้ำมันปรับตัวเพิ่มขึ้นหลังประชุมโอเปก จังหวะนี้จึงถือว่าเหมาะสมที่จะเข้าไปทยอยเก็บสะสม ราคาเป้าหมาย 53-57 บาท
**นักวิเคราะห์เพิ่มน้ำหนักหุ้นกลุ่มรับเหมา STEC ของกลุ่มชาญวีรกูล ผู้ถือหุ้นใหญ่ บมจ.ซิโน-ไทย เอ็นจีเนียริ่งแอนด์คอนสตรัคชั่น และ STPI เข้าตากรรมการ รับงานประมูลโครงการขนาดใหญ่ เม็ดเงินกว่า 1 ล้านล้านบาท และอีอีซี ส่วน TTCL ของฮิโรโนบุ อิริยา ประธานกรรมการ บริษัท ทีทีซีแอล ก็น่าจะกลับมาโดดเด่นอีกครั้ง
**ช่วงนี้หากยังไม่กล้าจะลุยหุ้น เพราะกลัวความผันผวน ล่าสุดกระทรวงการคลัง ได้ออกพันธบัตรออมทรัพย์สำหรับรายย่อยอีก 5 พันล้านบาท ดอกเบี้ย 2.46-3.0% ต่อปี ความเสี่ยงแทบจะไม่มี แต่ต้องถือยาวประมาณ 3-7 ปี ถ้าแบ่งพอร์ตมาซื้อไว้บ้างก็ไม่เลว เปิดขาย 17 ธันวาคมนี้ เป็นต้นไป
**เฮียระเฑียร บอสใหญ่บัตรกรุงไทย จัดโปรฯ กระชากใจสิ้นปี ร่วมกับ “ช้อปปี้” (Shopee) ซื้อสินค้าผ่านแอปฯ “Shopee” หรือเว็บไซต์ www.shopee.co.th ระหว่างวันที่ 9 ธันวาคม 2561-12 ธันวาคม 2561 ต่อที่ 1 รับส่วนลด 200 บาท เมื่อชำระค่าสินค้าด้วยบัตรเครดิตเคทีซีครบ 1,000 บาทต่อยอดซื้อ กระตุ้นยอดใช้บัตรปลายปีนี้ ดันรายได้ไตรมาสที่ 4 ทำนิวไฮอีกครั้งครับท่าน